বিরক্ত BCCI! বাতিল হল রাহুলের ছুটি

ওয়েব ডেস্ক: কে এল রাহুলের (KL Rahul) ছুটি বাতিল করে দিল বিসিসিআই (BCCI)। তাঁকে ইংল্যান্ডের বিরুদ্ধে ওডিআই সিরিজের (ODI Series) জন্য তৈরি থাকতে বলা হয়েছে। প্রায় দু’ মাস চলা বর্ডার-গাভাসকর ট্রফি (Border-Gavaskar Trophy) খেলে দেশে ফিরে কিছুদিন ছুটি চেয়েছিলেন রাহুল। ইংল্যান্ডের বিরুদ্ধে টি২০ এবং ওডিআই সিরিজে খেলতে চাননি তিনি। প্রথমে মৌখিকভাবে তাতে সম্মতি জানিয়েছিল, কিন্তু হঠাৎ সিদ্ধান্তে বদল ঘটল।

ফেব্রুয়ারি মাসে আইসিসি চ্যাম্পিয়ন্স ট্রফি (ICC Champions Trophy 2025) শুরু। তার আগে ওডিআই ফর্ম্যাটে ম্যাচ প্র্যাকটিসের সুযোগ একমাত্র ইংল্যান্ড সিরিজ। এই ফর্ম্যাটে ভারতের অন্যতম গুরুত্বপূর্ণ সদস্য তিনি। ২০২৩ বিশ্বকাপে উইকেটকিপিংও করেছিলেন। তাই তাঁর দলে থাকা জরুরি। তা সত্ত্বেও কেন তিনি ছুটির আবেদন করেছিলেন তা বোঝা দুষ্কর।

আরও পড়ুন: ‘দ্বিতীয়বার’ অবসর নিলেন বাংলাদেশের তারকা ব্যাটার

অস্ট্রেলিয়ায় বারবার ব্যাটিং বিপর্যয় হয়েছে ভারতের। রাহুল একেবার ব্যর্থ বলা যাবে না আবার তাঁর পরিসংখ্যান আহামরিও নয়। ১০ ইনিংসে ৩০.৬৬ গড়ে ২৭৬ রান করেছেন তিনি। ভারতীয় ক্রিকেটের ঈশ্বর শচীন তেন্ডুলকর (Sachin Tendulkar) কেরিয়ারের সায়াহ্নে এসেও ঘরোয়া ক্রিকেট খেলেছিলেন। রাহুল সেখানে এমন সাদামাটা রেকর্ড নিয়ে কীভাবে ছুটি চান সেটাই আশ্চর্যের।

এদিকে, চ্যাম্পিয়ন্স ট্রফির দল ঘোষণা করতে আরও সময় চাইছে বিসিসিআই। দল ঘোষণার শেষ দিন ১২ জানুয়ারি। সেদিন একই সঙ্গে ইংল্যান্ড সিরিজের দল ঘোষণা করার কথা বিসিসিআইয়ের (BCCI)। সূত্রের খবর, চ্যাম্পিয়ন্স ট্রফির দল নির্দিষ্ট সময়সীমার মধ্যে ঘোষণা করবে না ভারতীয় বোর্ড। তারা আইসিসি-র (ICC) কাছে আর একটু সময় চেয়ে নিয়েছে। শোনা যাচ্ছে, আগামী সপ্তাহে, ১৮-১৯ জানুয়ারি নাগাদ দল ঘোষণা হবে।